Imtella' Marzu 1, 2021 - Aġġornata 1 Ta' Marzu, 2021 6:24pm Rapport: Fiorella Pace Il-Kap tal-Oppożizzjoni u tal-Partit Nazzjonalista Bernard Grech qal li jqis li s-soċjetà Maltija għamlet avvanzi kbar fejn tidħol il-mara. Waqt laqgħa mal-pjattaforma tal-organizzazzjonijiet tan-nisa, Empower, Dr Grech sostna li minkejja l-avvanzi, in-nisa għadhom isofru minn diskriminazzjoni b'mod partikolari fuq il-postijiet tax-xogħol. Dr Grech qal li l-Partit Nazzjonalista fil-Gvern għamel numru ta' miżuri biex il-mara timxi 'l quddiem u qal li jirrikonoxxi l-ħidma li għamel dan il-Gvern meta ħatar diversi nisa f'għadd ta' karigi importanti, bħal President u nisa fil-ġudikatura. Dr Grech qal li mara u raġel m'għandux ikollhom drittijiet differenti u fisser kif mara u raġel jeħtieġ jitħallsu indaqs għall-istess xogħol, enfasizza fuq iktar ħidma biex tkun miġġielda l-vjolenza domestika; u semma s-sehem li kellu l-Partit Nazzjonalista fit-taħdidiet dwar il-mekkaniżmu tal-ġeneru fil-Parlament. Ic-Chairperson ta' Empower, Stephanie Falzon, u l-President Emeritu Marie Louise Coleiro Preca qalu li fl-ugwaljanza l-partiti l-kbar jingħaqdu biex kull mara u raġel iħossuhom parti vera tas-soċjetà.